LV Eiropas Savienības Oficiālais Vēstnesis C 63/10

Paziņojums par antidempinga pasākumiem attiecībā uz Ķīnas Tautas Republikas izcelsmes gludināmo dēļu importu un par antidempinga izmeklēšanas daļēju atsākšanu attiecībā uz to gludināmo dēļu importu, kuru izcelsme cita starpā ir Ķīnas Tautas Republikā

2012/C 63/07

Eiropas Savienības Vispārējā tiesa ar 2011. gada 8. novembra spriedumu lietā T-274/07 atcēla Padomes 2007. gada 23. aprīļa Regulu (EK) Nr. 452/2007 par galīgā antidempinga maksājuma uzlikšanu Ķīnas Tautas Republikas un Ukrainas izcelsmes gludināmo dēļu importam un tam noteiktā pagaidu maksājuma galīgo iekasēšanu (1) (“galīgā antidempinga maksājuma regula” jeb “apstrīdētā regula”) tiktāl, ciktāl tā attiecas uz Zhejiang Harmonic Hardware Products Co. Ltd. (“Harmonic” vai “attiecīgais uzņēmums”) ražoto gludināmo dēļu importu Eiropas Savienībā.

Saskaņā ar 2011. gada 8. novembra spriedumu Harmonic ražoto gludināmo dēļu importam Eiropas Savienībā vairs nepiemēro ar Regulu (EK) Nr. 452/2007 noteiktos antidempinga pasākumus.

1. Informācija muitas dienestiem

Tādēļ jāatmaksā vai jāatlaiž galīgie antidempinga maksājumi, kas saskaņā ar Regulu (EK) Nr. 452/2007 veikti par tādu Ķīnas Tautas Republikas izcelsmes gludināmo dēļu importu Eiropas Savienībā, kurus patlaban klasificē ar KN kodu ex 3924 90 00, ex 4421 90 98, ex 7323 93 00, ex 7323 99 00, ex 8516 79 70 un ex 8516 90 00 (TARIC kods 3924900010, 4421909810, 7323930010, 7323990010, 8516797010 un 8516900051) un kurus ražojis attiecīgais uzņēmums (TARIC papildu kods A786), un pagaidu maksājumi, kas galīgi iekasēti saskaņā ar Regulas (EK) Nr. 452/2007 2. pantu. Pieprasījumu veikt atmaksu vai atlaist maksājumu iesniedz valsts muitas dienestiem saskaņā ar tiesību aktiem, ko piemēro muitas jomā.

Turklāt Harmonic ražoto gludināmo dēļu importam Eiropas Savienībā vairs nepiemēro ar Regulu (EK) Nr. 452/2007 noteiktos antidempinga pasākumus.

2. Antidempinga izmeklēšanas daļēja atsākšana

Eiropas Savienības Vispārējā tiesa ar 2011. gada 8. novembra spriedumu atcēla Regulas (EK) Nr. 452/2007 1. un 2. pantu, ciktāl tie nosaka galīgo antidempinga maksājumu un galīgi iekasē pagaidu maksājumu par Harmonic ražotajiem gludināmajiem dēļiem. Vispārējā tiesa konstatēja, ka, neievērojot termiņu, kas noteikts 20. panta 5. punktā Padomes 2009. gada 30. novembra Regulā (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (2) (“pamatregula”), ir ietekmētas uzņēmuma Harmonic tiesības uz aizstāvību un ka Komisija ir pārkāpusi pamatregulas 8. pantu, kurš uzņēmumam Harmonic piešķīra tiesības līdz minētā termiņa beigām piedāvāt cenu saistības.

Tiesas atzīst (3), ka gadījumos, kad procedūrā ietilpst vairāki administratīvi posmi, viena šāda posma atcelšana nenozīmē visas procedūras atcelšanu. Viena no šādām daudzposmu procedūrām ir antidempinga procedūra. Tādējādi atsevišķu galīgā antidempinga maksājuma regulas daļu atcelšana nenozīmē visas procedūras atcelšanu pirms attiecīgās regulas pieņemšanas. Savukārt saskaņā ar Līguma par Eiropas Savienības darbību 266. pantu Eiropas Savienības iestāžu pienākums ir pildīt Eiropas Savienības Vispārējās tiesas 2011. gada 8. novembra spriedumu. Tāpēc Savienības iestādes, pildot spriedumu, var labot tās apstrīdētās regulas daļas, kuru dēļ to atcēla, atstājot negrozītas neapstrīdētās daļas, uz kurām spriedums neattiecas (4). Jānorāda, ka visi pārējie apstrīdētajā regulā ietvertie konstatējumi, kurus noteiktajā termiņā neapstrīdēja un kurus tādējādi tiesas neizskatīja, un kuri neizraisīja apstrīdētās regulas atcelšanu, paliek spēkā.

Tādēļ Komisija ir nolēmusi atsākt antidempinga izmeklēšanu, kas saskaņā ar pamatregulu sākta attiecībā uz to gludināmo dēļu importu, kuru izcelsme cita starpā ir Ķīnas Tautas Republikā. Atsāktā izmeklēšana attiecas tikai uz iepriekš minētā sprieduma īstenošanu attiecībā uz uzņēmumu Harmonic.

3. Procedūra

Komisija, apspriedusies ar padomdevēju komiteju un konstatējusi, ka daļēja antidempinga izmeklēšanas atsākšana ir pamatota, publicējot paziņojumu Eiropas Savienības Oficiālajā Vēstnesī (5), ar šo daļēji atsāk atbilstīgi pamatregulas 5. pantam sākto antidempinga izmeklēšanu attiecībā uz to gludināmo dēļu importu, kuru izcelsme cita starpā ir Ķīnas Tautas Republikā.

Atsāktā izmeklēšana attiecas tikai uz iepriekš minētā sprieduma īstenošanu attiecībā uz uzņēmumu Harmonic.

Visas ieinteresētās personas ir aicinātas paziņot savu viedokli un iesniegt informāciju un apstiprinošus pierādījumus. Informācija un apstiprinošie pierādījumi jāsaņem Komisijā 4. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa un norāda konkrētus iemeslus, kādēļ tās būtu jāuzklausa. Šāds pieprasījums jāiesniedz 4. punkta b) apakšpunktā noteiktajā termiņā.

4. Termiņi

a) Personām, lai tās varētu pieteikties un iesniegt informāciju

Lai izmeklēšanā ņemtu vērā visu ieinteresēto personu sniegto informāciju, tām 20 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpiesakās, sazinoties ar Komisiju, jāpaziņo savs viedoklis un jāiesniedz attiecīgā informācija. Jāievēro, ka personas var izmantot lielāko daļu pamatregulā noteikto procesuālo tiesību tikai tad, ja tās ir pieteikušās iepriekš minētajā periodā.

b) Uzklausīšana

Turklāt visas ieinteresētās personas šajā pašā 20 dienu termiņā var pieprasīt, lai Komisija tās uzklausītu.

5. Rakstiski iesniedzamie dokumenti un sarakste

Visi ieinteresēto personu iesniegumi un pieprasījumi jāiesniedz rakstiski (nevis elektroniski, ja vien nav noteikts citādi), un tajos jānorāda ieinteresētās personas nosaukums, adrese, e-pasta adrese, tālruņa un faksa numurs. Visiem rakstiski iesniegtajiem dokumentiem, arī šajā paziņojumā prasītajai informācijai un sarakstei, ko ieinteresētās personas veic konfidenciāli, jābūt ar norādi “Limited” (6), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “For inspection by interested parties”.

Komisijas adrese sarakstei:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fakss +32 22956505

6. Nesadarbošanās

Gadījumā, ja kāda ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai arī ievērojami kavē izmeklēšanu, apstiprinošus vai noraidošus konstatējumus saskaņā ar pamatregulas 18. pantu var izdarīt, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepareizu vai maldinošu informāciju, šo informāciju neņem vērā un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

7. Personas datu apstrāde

Tiek norādīts, ka šajā izmeklēšanā savāktos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (7).

8. Uzklausīšanas amatpersona

Tiek arī norādīts, ka gadījumā, ja ieinteresētās personas uzskata, ka tām radušās grūtības īstenot savas tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iesaistīšanos. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot mediāciju procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informāciju un kontaktinformāciju ieinteresētās personas var skatīt uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade/tackling-unfair-trade/hearing-officer/index_en.htm).

(1) OV L 109, 26.4.2007., 12. lpp.

(2) OV L 343, 22.12.2009., 51. lpp.

(3) Lieta T-2/95 Industrie des poudres sphériques (IPS)/Padome (1998), ECR II-3939.

(4) Lieta C-458/98 P Industrie des poudres sphériques (IPS)/Padome (2000), ECR I-08147.

(5) OV C 29, 4.2.2006., 2. lpp.

(6) Tas nozīmē, ka dokuments paredzēts tikai iekšējai lietošanai. Tas ir aizsargāts saskaņā ar 4. pantu Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par 1994. gada VVTT VI panta īstenošanu (antidempinga nolīgums).

(7) OV L 8, 12.1.2001., 1. lpp.